България има намерение да подаде документи за кандидатстване за чакалнята на еврозонатa ERM II и Банковия съюз на 14 юли, каза премиерът Бойко Борисов на влизане на заседанието на Европейския съвет в Брюксел. Това ще стане по време на срещата на Еврогрупата (т.е. на финансовите министри на страните от еврозоната). Тя обаче е предвидена за 12 юли, така че вероятно това е точната дата. На нея е поканен и финансовият министър Владислав Горанов, като според Борисов тогава ще бъдат "обсъдени детайлите по кандидатстването". На уточняващия въпрос на "Капитал" дали тогава ще се кандидатства реално, премиерът каза, че тогава "най-вероятно ще подадем и молба".

От думите на премиера не се разбра какви точно документи ще подава София. Вече е ясно, че разглеждането на молбата на България за членство в ERM2 ще бъде отложено с поне година, докато БНБ не влезе в т.нар. тясно сътрудничеството с Европейската централна банка (вариантът на Банковия съюз за страни извън еврозоната). Самото кандидатстване за Банковия съюз става пред ЕЦБ.

За ERM2 документи се подават пред ЕКОФИН, заседанието на 28-те финансовите министри. Самата молба може да бъде подадена по-всяка време, не е нужно да се чака следващото заседание на Съвета на финансовите министри, което е на 13 юли. Но процедурата е конфиденциална и едва ли кабинетът ще обяви детайли официално.